### NN 14/2019 (7.2.2019.), Obvezatne upute broj LS-I - redoslijed izbornih radnji i tijek rokova

DRŽAVNO IZBORNO POVJERENSTVO REPUBLIKE HRVATSKE

289

Na osnovi članka 48. Zakona o lokalnim izborima (»Narodne novine«, broj 144/12 i 121/16, dalje: Zakon), Državno izborno povjerenstvo Republike Hrvatske (dalje: Državno izborno povjerenstvo) na sjednici održanoj 7. veljače 2019. donijelo je

OBVEZATNE UPUTE BROJ LS-I

REDOSLIJED IZBORNIH RADNJI I TIJEK ROKOVA

1. Odlukom Vlade Republike Hrvatske od 7. veljače 2019. raspisani su prijevremeni izbori za članove Županijske skupštine Ličko-senjske županije, članove Gradskog vijeća Grada Iloka, članove Gradskog vijeća Grada Ogulina i članove Općinskog vijeća Općine Davor.

Odluka Vlade Republike Hrvatske stupa na snagu 7. veljače 2019.

Izbori će se održati u nedjelju, 10. ožujka 2019.

2. Rokovi teku od

8. veljače 2019. u 00:00 sati.

3. Prijedlozi kandidacijskih lista za izbor članova Županijske skupštine Ličko-senjske županije, prijedlozi kandidacijskih lista za izbor članova Gradskog vijeća Grada Iloka, prijedlozi kandidacijskih lista za izbor članova Gradskog vijeća Grada Ogulina kao i prijedlozi kandidacijskih lista za izbor članova Općinskog vijeća Općine Davor moraju prispjeti u nadležna izborna povjerenstva u roku od 14 dana od dana stupanja na snagu odluke o raspisivanja izbora, dakle

21. veljače 2019. do 24:00 sata.

(članak 21. stavak 1. Zakona)

4. Nadležna izborna povjerenstva sastavit će i objaviti sve pravovaljano predložene kandidacijske liste i zbirnu listu za izbor članova Županijske skupštine Ličko-senjske županije, sve pravovaljano predložene kandidacijske liste i zbirnu listu za izbor članova Gradskog vijeća Grada Iloka, sve pravovaljano predložene kandidacijske liste i zbirnu listu za izbor članova Gradskog vijeća Grada Ogulina i sve pravovaljano predložene kandidacijske liste i zbirnu listu za izbor članova Općinskog vijeća Općine Davor, u lokalnim sredstvima javnog priopćavanja i tisku, na oglasnoj ploči i mrežnoj stranici Ličko-senjske županije, Grada Iloka, Grada Ogulina, odnosno Općine Davor u roku od 48 sati od isteka roka za kandidiranje, dakle do

23. veljače 2019. do 24:00 sata.

(članak 26. stavak 1. Zakona)

5. Nadležna izborna povjerenstva dostavit će Državnom izbornom povjerenstvu pravovaljane kandidacijske liste radi objave cjelovite informacije o svim kandidacijskim listama.

Objava Državnog izbornog povjerenstva ne predstavlja izbornu radnju u smislu zaštite izbornog prava.

(članak 26. stavak 2. Zakona)

6. Izborna promidžba počinje danom objave zbirnih lista te traje zaključno do 24 sata prije dana održavanja izbora, dakle do

8. ožujka 2019. do 24:00 sata.

(članak 35. stavak 1. Zakona)

7. Zabrana izborne promidžbe /izborna šutnja/, kao i objavljivanje privremenih rezultata ili procjena rezultata izbora traje tijekom cijelog dana koji prethodi danu održavanja izbora kao i na dan održavanja izbora do zaključno 19:00 sati, dakle

od 9. ožujka 2019. u 00:00 sati

do 10. ožujka 2019. u 19:00 sati.

(članak 35. stavak 3. Zakona)

8. Nadležna izborna povjerenstva objavit će koja su biračka mjesta određena s naznakom koji birači imaju pravo glasovati na pojedinim biračkim mjestima, najkasnije 15 dana prije dana održavanja izbora, dakle do

22. veljače 2019. do 24:00 sata.

(članak 69. stavak 1. Zakona)

9. Političke stranke dužne su odrediti članove pojedinih biračkih odbora i dostaviti njihova imena nadležnim izbornim povjerenstvima najkasnije 12 dana prije održavanja izbora, dakle do

25. veljače 2019. do 24:00 sata.

(članak 42. stavak 6. Zakona)

Ako političke stranke ne odrede članove pojedinih biračkih odbora odnosno ako prijedlozi za imenovanje članova biračkih odbora ne prispiju nadležnim izbornim povjerenstvima u zadanom roku, nadležna izborna povjerenstva samostalno će odrediti članove biračkih odbora.

(članak 42. stavak 6. Zakona)

10. Nadležna izborna povjerenstva moraju imenovati članove biračkih odbora najkasnije 10 dana prije dana održavanja izbora, dakle do

27. veljače 2019. do 24:00 sata.

(članak 44. stavak 2. Zakona)

11. Glasovanje traje neprekidno

10. ožujka 2019. od 7:00 do 19:00 sati.

Biračka mjesta se zatvaraju u 19:00 sati. Biračima koji su se zatekli na biračkom mjestu omogućit će se glasovanje i nakon 19:00 sati.

(članak 74. Zakona)

12. Birački odbori moraju u što kraćem roku dostaviti zapisnike o svom radu s ostalim izbornim materijalom nadležnim izbornim povjerenstvima, a najkasnije u roku od 12 sati od zatvaranja biračkih mjesta, dakle do

11. ožujka 2019. do 7:00 sati.

(članak 65. Zakona)

13. Nadležna izborna povjerenstva utvrdit će rezultate glasovanja na biračkim mjestima na svom području najkasnije u roku 24 sata od zatvaranja biračkih mjesta, dakle do

11. ožujka 2019. do 19:00 sati.

14. Nadležna izborna povjerenstva objavljuju bez odgode rezultate izbora sukladno članku 86. Zakona.

(članak 86. Zakona)

15. Zaštita izbornog prava ostvaruje se u skladu s odredbama članaka 127. do 133. Zakona.

16. Ove Obvezatne upute objavit će se u »Narodnim novinama«, a stupaju na snagu 7. veljače 2019.

17. Ove Obvezatne upute objavljuju se i na mrežnoj stranici Državnog izbornog povjerenstva www.izbori.hr.

Klasa: 013-06/19-01/05

Urbroj: 507-03/05-19-1

Zagreb, 7. veljače 2019.

Predsjednik
 Đuro Sessa, v. r.